Document ID: 32009D0093

KOMISSION PÄÄTÖS,
tehty 12 päivänä joulukuuta 2008,
neuvoston direktiivin 92/43/ETY mukaisen, mannervyöhykkeen luonnonmaantieteellisellä alueella olevista yhteisön tärkeinä pitämistä alueista tehdyn luettelon toisesta päivityksestä
(tiedoksiannettu numerolla K(2008) 8039)
(2009/93/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY (1) ja erityisesti sen 4 artiklan 2 kohdan kolmannen alakohdan,
sekä katsoo seuraavaa:
(1)
Direktiivin 92/43/ETY 1 artiklan c kohdan iii alakohdassa tarkoitettuun mannervyöhykkeen luonnonmaantieteelliseen alueeseen kuuluu Luxemburgin alue sekä osa Itävallan, Belgian, Bulgarian, Tšekin, Tanskan, Ranskan, Saksan, Italian, Puolan, Romanian, Slovenian ja Ruotsin alueesta, sellaisina kuin ne ovat määriteltyinä direktiivin 20 artiklan nojalla perustetun komitean, jäljempänä ’luontotyyppikomitea’, 25 päivänä huhtikuuta 2005 hyväksymässä luonnonmaantieteellisessä kartassa.
(2)
Natura 2000 -verkosto käynnistettiin vuonna 1995; se on oleellinen osa yhteisön biologisen monimuotoisuuden suojelua, ja sen varsinaisessa perustamisessa on tarpeen edetä.
(3)
Direktiivissä 92/43/ETY tarkoitettu alustava luettelo mannervyöhykkeen luonnonmaantieteellisellä alueella olevista yhteisön tärkeinä pitämistä alueista hyväksyttiin komission päätöksellä 2004/798/EY (2) ja tämän luettelon ensimmäinen päivitys komission päätöksellä 2008/25/EY (3). Asianomaisen jäsenvaltion on direktiivin 92/43/ETY 4 artiklan 4 kohdan ja 6 artiklan 1 kohdan perusteella osoitettava alueet, jotka sisältyvät mannervyöhykkeen luonnonmaantieteellisellä alueella olevista yhteisön tärkeinä pitämistä alueista tehtyyn luetteloon, erityisten suojelutoimien alueiksi mahdollisimman nopeasti ja enintään kuuden vuoden kuluessa sekä vahvistettava suojelun painopisteet ja tarvittavat suojelutoimenpiteet.
(4)
Koska Natura 2000 -verkosto muuntuu dynaamisesti, yhteisön tärkeinä pitämien alueiden luetteloita tarkastellaan uudelleen. Tästä syystä mannervyöhykettä koskeva luettelo on päivitettävä toisen kerran.
(5)
Mannervyöhykkeen luonnonmaantieteellisellä alueella olevista yhteisön tärkeinä pitämistä alueista tehty luettelo on päivitettävä toisen kerran, jotta luetteloon voidaan sisällyttää uudet alueet, joita jäsenvaltiot ovat vuodesta 2006 lähtien ehdottaneet direktiivin 92/43/ETY 1 artiklassa tarkoitetuiksi mannervyöhykkeen luonnonmaantieteellisellä alueella oleviksi yhteisön tärkeinä pitämiksi alueiksi. Direktiivin 92/43/ETY 4 artiklan 4 kohdasta ja 6 artiklan 1 kohdasta johtuvia velvoitteita olisi sovellettava mahdollisimman pian ja enintään kuuden vuoden kuluessa siitä, kun on hyväksytty toinen päivitetty luettelo mannervyöhykkeen luonnonmaantieteellisellä alueella olevista yhteisön tärkeinä pitämistä alueista.
(6)
Mannervyöhykkeen luonnonmaantieteellisellä alueella olevista yhteisön tärkeinä pitämistä alueista tehty luettelo on päivitettävä toisen kerran myös siksi, että voidaan ottaa huomioon yhteisön alustavan luettelon ja sen ensimmäisen päivityksen hyväksymisen jälkeen mahdollisesti tapahtuneet muutokset jäsenvaltioiden toimittamissa alueita koskevissa tiedoissa. Mannervyöhykkeen luonnonmaantieteellisellä alueella olevista yhteisön tärkeinä pitämistä alueista tehtävä toinen päivitetty luettelo on tässä mielessä konsolidoitu versio mannervyöhykkeen luonnonmaantieteellisellä alueella olevista yhteisön tärkeinä pitämistä alueista tehdystä luettelosta. On kuitenkin painotettava, että direktiivin 92/43/ETY 4 artiklan 4 kohdasta ja 6 artiklan 1 kohdasta johtuvia velvoitteita olisi sovellettava mahdollisimman pian ja enintään kuuden vuoden kuluessa siitä, kun on hyväksytty alustava luettelo tai ensimmäinen päivitetty luettelo mannervyöhykkeen luonnonmaantieteellisellä alueella olevista yhteisön tärkeinä pitämistä alueista, riippuen siitä, kumpaan luetteloon yhteisön tärkeänä pitämä alue oli alun perin sisällytetty.
(7)
Itävalta, Belgia, Bulgaria, Tšekki, Tanska, Ranska, Saksa, Italia, Luxemburg, Puola, Romania, Slovenia ja Ruotsi toimittivat komissiolle marraskuun 2003 ja tammikuun 2008 välisenä aikana direktiivin 92/43/ETY 1 artiklassa tarkoitetut ehdotukset yhteisön tärkeinä pitämiksi alueiksi mannervyöhykkeen luonnonmaantieteellisellä alueella direktiivin 4 artiklan 1 kohdan mukaisesti.
(8)
Ehdotettujen alueiden luettelojen mukana on toimitettu kunkin alueen tiedot ehdotettujen Natura 2000 -alueiden ilmoituslomakkeesta 18 päivänä joulukuuta 1996 tehdyn komission päätöksen 97/266/EY (4) mukaisessa muodossa.
(9)
Näihin tietoihin kuuluvat asianomaisten jäsenvaltioiden toimittama viimeisin ja lopullisin versio alueen kartasta, alueen nimi, sijainti ja laajuus sekä tiedot, jotka on saatu soveltamalla direktiivin 92/43/ETY liitteessä III eriteltyjä perusteita.
(10)
Komissio on lisäksi laatinut yhteisymmärryksessä kunkin asianomaisen jäsenvaltion kanssa luonnoksen luetteloksi alueista, joilla on ensisijaisesti suojeltavia luontotyyppejä tai ensisijaisesti suojeltavia lajeja; tämän luonnoksen perusteella olisi laadittava toinen päivitetty luettelo mannervyöhykkeen luonnonmaantieteellisellä alueella olevista yhteisön tärkeinä pitämistä alueista.
(11)
Tietämys luontotyyppien ja lajien esiintymisestä ja levinneisyydestä lisääntyy jatkuvasti direktiivin 92/43/ETY 11 artiklan mukaisen seurannan tuloksena. Tästä syystä alueiden arviointi ja valinta yhteisön tasolla on tehty tällä hetkellä parhaan saatavissa olevan tiedon mukaan.
(12)
Jotkin jäsenvaltiot eivät ole ehdottaneet riittävästi alueita täyttääkseen direktiivin 92/43/ETY tiettyjä luontotyyppejä ja lajeja koskevat vaatimukset. Näin ollen ei voida tehdä sitä johtopäätöstä, että verkosto olisi täydellinen kyseisten luontotyyppien ja lajien osalta. Koska tiedonsaanti ja sopimukseen pääsy jäsenvaltioiden kanssa on viivästynyt, olisi hyväksyttävä toinen päivitetty alueiden luettelo, jota tarkistetaan myöhemmin direktiivin 92/43/ETY 4 artiklan säännösten mukaisesti.
(13)
Koska tietämys direktiivin 92/43/ETY liitteessä I lueteltujen luontotyyppien ja liitteessä II lueteltujen lajien esiintymisestä ja levinneisyydestä on edelleen vaillinaista, ei pitäisi tehdä johtopäätöstä siitä, onko verkosto täydellinen vai ei. Luetteloa olisi tarvittaessa tarkistettava direktiivin 92/43/ETY 4 artiklan mukaisesti.
(14)
Selkeyden ja avoimuuden vuoksi päätös 2008/25/EY olisi korvattava.
(15)
Tässä päätöksessä säädetyt toimenpiteet ovat luontotyyppikomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tämän päätöksen liitteessä on direktiivin 92/43/ETY 4 artiklan 2 kohdan kolmannen alakohdan mukainen toinen päivitetty luettelo mannervyöhykkeen luonnonmaantieteellisellä alueella olevista yhteisön tärkeinä pitämistä alueista.
2 artikla
Kumotaan päätös 2008/25/EY.
3 artikla
Tämä päätös on osoitettu kaikille jäsenvaltioille.
Tehty Brysselissä 12 päivänä joulukuuta 2008.

Labels: 12
18
20